SPOROČILO ZA JAVNOST

**118. redna seja Vlade Republike Slovenije**

17. marec 2022

**Vlada podelila rudarsko pravico za izkoriščanje dolomita v Podskrajniku**

Vlada je izdala Uredbo o podelitvi rudarske pravice za izkoriščanje mineralne surovine tehnični kamen – dolomit v pridobivalnem prostoru Podskrajnik 2 v občini Cerknica.

Posledica objave rudarskega koncesijskega akta je, da je za zemljišča pridobivalnega prostora, ki jih določa rudarski koncesijski akt, mogoče sprejemati nove prostorske akte oziroma jih spreminjati in dopolnjevati samo, če se s tem na njih ne onemogoča izkoriščanje mineralnih surovin. V postopkih priprave in sprejemanja prostorskih aktov mora biti zagotovljeno sodelovanje ministrstva, pristojnega za rudarstvo. Inšpekcijski nadzor nad izvajanjem te uredbe bo izvajala Rudarska inšpekcija.

V konkretnem primeru je pravna oseba JAVNO PODJETJE KOMUNALA CERKNICA d.o.o. na Ministrstvo za infrastrukturo podala vlogo za pridobitev rudarske pravice za izkoriščanje mineralne surovine – tehnični kamen – dolomit (v količini 862.080 kubičnih metrov v raščenem stanju) v pridobivalnem prostoru Podskrajnik 2 (s površino 7,1855 hektarja do kote + 564 m) v občini Cerknica, za obdobje 30 let.

Ministrstvo je v postopku priprave te uredbe (rudarskega koncesijskega akta) med drugim ugotovilo, da vlagatelj izpolnjuje pogoje za nosilca rudarske pravice za izkoriščanje, da je predlagani pridobivalni prostor v skladu z državno rudarsko strategijo in da iz naravovarstvenih smernic izhaja, da se rudarska pravica lahko podeli upoštevajoč varstvene usmeritve. Za ta pridobivalni prostor ali njegov del nista bili istočasno vloženi dve ali več vlog za pridobitev rudarske pravice za izkoriščanje določene mineralne surovine, ki izpolnjujeta katerega od pogojev za podelitev koncesije brez javnega razpisa.

Vir: Ministrstvo za infrastrukturo

**Sprememba uredbe o prizadevanju za zmanjševanje emisij toplogrednih plinov**

Vlada je izdala Uredbo o dopolnitvi Uredbe o izvajanju Odločbe (Evropske Unije - EU) o prizadevanju držav članic za zmanjšanje emisij toplogrednih plinov, da do leta 2020 izpolnijo zavezo Skupnosti za zmanjšanje emisij toplogrednih plinov. Uredba se spreminja v delu ustvarjenega presežka dodeljenih letnih emisij v sektorjih, ki niso del sistema EU za trgovanje z emisijami.

Republika Slovenija je prevzela obveznost, da emisije toplogrednih plinov iz sektorjev, ki niso del sistema EU za trgovanje z emisijami (ne-ETS sektorji), do leta 2020 ne poveča za več kot 4 % v primerjavi z emisijami v letu 2005. Poleg končnega cilja ta odločba določa tudi dodeljene letne emisije, torej letne ciljne vrednosti za obdobje 2013–2020, ki jih Slovenija ne sme preseči.

Dodeljene letne emisije za Slovenijo za leto 2019 so bile 12.272.525 ton ogljikovega dioksida (CO2) ekvivalenta (ekv), Iz tega sledi, da so emisije toplogrednih plinov za leto 2019 za 1.462.625 ton CO2 ekv. nižje od ciljne vrednosti. Presežek v višini 10.108.273 dodeljenih letnih emisij toplogrednih plinov se prenese iz leta 2019 v leto 2020. Slovenija lahko presežek tako dodeljenih letnih emisij za dano leto prenese v naslednja leta do leta 2020. Prenos presežka enot dodeljenih letnih emisij v naslednje leto je pomemben predvsem zato, da se zaradi negotovosti gibanja emisij toplogrednih plinov iz ne-ETS sektorjev v prihodnjih letih do konca obdobja 2013–2020 Republiki Sloveniji zagotovi izhodišče, ki bi lahko olajšalo doseganje državnih ciljev zmanjšanja emisij toplogrednih plinov.

Vir: Ministrstvo za okolje in prostor

**Odlok o ustanovitvi in nalogah Urada Vlade Republike Slovenije za centralno cenovno evidenco medicinskih pripomočkov in medicinske opreme**

Vlada Republike Slovenije je na današnji seji sprejela Odlok o ustanovitvi, nalogah in organizaciji Urada Vlade Republike Slovenije za centralno cenovno evidenco medicinskih pripomočkov in medicinske opreme ter ga objavi v Uradnem listu Republike Slovenije.

Urad Vlade Republike Slovenije za centralno cenovno evidenco medicinskih pripomočkov in medicinske opreme bo zagotavljal z vidika nabav v zdravstvu informacijsko, organizacijsko, strokovno in drugo pomoč vladi s posebnim ciljem doseganja primerljivih in optimalnih cen pri javnem naročanju. Gre za urad najširšega in strateškega pomena pri zagotavljanju vzdržnosti javne porabe in zmanjševanja proračunskih izdatkov ter transparentnosti in ustrezne primerljivosti nabav, ki je nujna za učinkovito porabo javnih sredstev. Hkrati bo ustanovitev urada zagotovila hitrejše približevanje tržnih in zdravih konkurenčnih praks v Republik Sloveniji standardom v primerljivih državah Evropske unije.

Sredstva za delovanje urada se bodo v skladu s 4. členom Zakona o izvrševanju proračunov Republike Slovenije za leti 2022 in 2023 (Uradni list RS, št. 187/21 in 206/21 – ZDUPŠOP), do uveljavitve rebalansa proračuna države za leto 2022 oziroma do sprememb ali rebalansa proračuna 2023 zagotavljala v finančnem načrtu Generalnega sekretariata Vlade Republike Slovenije.

Urad bo vodil direktor, ki ga imenuje Vlada Republike Slovenije, odgovoren pa bo generalnemu sekretarju vlade.

Vir: Generalni sekretariat vlade

**Vlada sprejela spremembe sklepov o ugotovitvi javne koristi za ustanovitev služnosti zaradi opravljanja nalog nadzora državne meje**

Vlada Republike Slovenije je na današnji seji sprejela tri sklepe o spremembah Sklepa o:

* ugotovitvi javne koristi za ustanovitev služnosti zaradi opravljanja nalog nadzora državne meje (Uradni list RS, št. 49/18, 45/19 in 13/21),
* ugotovitvi javne koristi za ustanovitev služnosti zaradi opravljanja nalog nadzora državne meje (Uradni list RS, št. 24/19),
* ugotovitvi javne koristi za ustanovitev služnosti in obdobju obremenitve s služnostjo v javno korist zaradi opravljanja nalog nadzora državne meje (Uradni list RS, št. 190/20),

ki jih objavi v Uradnem listu Republike Slovenije.

Zakon o nadzoru državne meje (ZNDM-2) določa, da policija sme postaviti, namestiti in uporabljati tehnična ali druga sredstva, kot so varovalna ograja ali druga tehnična ovira ali druga sredstva za preprečevanje nedovoljenega prehajanja državne meje, za opravljanje nadzora državne meje in preprečevanje nedovoljenega prehajanja državne meje. Za uspešno izvedbo teh nalog in nalog, predpisanih s pravnim redom EU, policisti lahko uporabljajo zemljišča in vodne površine ne glede na lastništvo, pri čemer morajo lastniki policiji omogočiti prost dostop in gibanje za nemoteno opravljanje nalog nadzora državne meje.

Za vzdrževanje javnega reda in obvladovanje migracijskega toka konec leta 2015 so bili sprejeti določeni ukrepi, med njimi tudi postavitev začasnih tehničnih ovir za varovanje zunanje schengenske meje. Postavljanje se je začelo 11. novembra 2015 po predhodno izdelanem načrtu in se še vedno izvaja glede na varnostno problematiko.

Med vodenjem postopkov ustanovitve služnosti so bila ugotovljena določena odstopanja pri parcelah, na katerih so postavljene začasne tehnične ovire, istočasno pa Geodetska uprava Republike Slovenije izvaja projekt lokacijske izboljšave grafičnih podatkov zemljiškega katastra. Na podlagi popravljenih grafičnih podatkov zemljiškega katastra so bili pridobljeni natančnejši podatki o parcelah s postavljenimi tehničnimi ovirami na območju katastrskih občin. Posledično je priloge v zgoraj navedenih sklepih treba nadomestiti z novimi prilogami, v katerih so natančnejši in pravilnejši podatki o parcelah.

Vir: Ministrstvo za notranje zadeve

**Podelitev koncesije za odvzem naplavin na območju Soče**

Vlada je izdala odločbo o izboru koncesionarja, s katero se koncesija za rabo vode za odvzem naplavin na območju Soče pri Žvikarju podeli Avtoprevozništvu Robert Žagar s.p., Srpenica.

Vir: Ministrstvo za okolje in prostor

**Podelitev koncesije za izvajanje službe ravnanja s stranskimi živalskimi proizvodi**

Vlada je izdala odločbo, s katero se koncesija za izvajanje obvezne državne gospodarske javne službe ravnanja s stranskimi živalskimi proizvodi kategorije 1 in 2, podeljena koncesionarju družbi KOTO d. o. o., podaljša do 30. 6. 2022.

Vir: Ministrstvo za okolje in prostor

**Soglasje k vsebini razpisa za vpis v magistrske študijske programe za študijsko leto 2022/2023**

Vlada Republike Slovenije je dala soglasje k razpisanim vpisnim mestom na magistrske študijske programe Univerze v Ljubljani, Univerze v Mariboru, Univerze na Primorskem in Fakultete za informacijske študije v Novem mestu ter tovrstne študijske programe s koncesijo Univerze v Novi Gorici, Nove univerze, DOBA Fakultete za uporabne poslovne in družbene študije Maribor, Fakultete za medije, Fakultete za tehnologijo polimerov, Fakultete za uporabne družbene študije v Novi Gorici, Mednarodne fakultete za družbene in poslovne študije in Visoke šole za varstvo okolja za študijsko leto 2022/2023.

Razpis za vpis je pripravljen v skladu s Pravilnikom o razpisu za vpis in izvedbi vpisa v visokem šolstvu. Koncesioniranim študijskim programom Vlada Republike Slovenije daje soglasje samo k vpisnim mestom za redni študij.

Za magistrske študijske programe druge stopnje je predlaganih skupaj 13.015 vpisnih mest za vpis v 1. letnik za redni in izredni magistrski študij, in sicer 10.554 mest za državljane Republike Slovenije in državljane drugih držav članic EU ter 583 mest za Slovence brez slovenskega državljanstva in 1.878 mest za tujce iz držav, ki niso članice EU.

S študijskim letom 202220/23 bodo prvič razpisana ločena vpisna mesta za Slovence brez slovenskega državljanstva v skladu z novim Pravilnikom o razpisu za vpis in izvedbi vpisa v visokem šolstvu, saj so bila do sedaj ta vpisna mesta združena z mesti za tujce, ki prihajajo iz držav, ki niso članice Evropske unije.

V študijskem letu 2022/2023 bo nekaj novih magistrskih študijskih programov. Univerza v Ljubljani, Filozofska fakulteta razpisuje nov interdisciplinarni, skupni študijski program Digitalno jezikoslovje in nove smeri študijskih programov. Univerza na Primorskem, Fakulteta za vede o zdravju razpisuje dva nova magistrska študijska programa Fizioterapija in Športna vzgoja, pedagoški. Univerza v Mariboru, Fakulteta za zdravstvene vede pa na študijskem programu Zdravstvena nega uvaja novo študijsko smer Javno zdravje.

|  |  |  |  |
| --- | --- | --- | --- |
| **Visokošolski zavod** | **Državljani Republike Slovenije in državljani članic EU** | **Slovenci brez slovenskega državljanstva** | **Tujci, ki prihajajo iz držav, ki niso članice EU** |
| **Redni** | **Izredni** | **Skupaj** | **Redni** | **Izredni** | **Skupaj** | **Redni** | **Izredni** | **Skupaj** |
| UL | 5.282 | 916 | 6.198 | 217 | 50 | 267 | 689 | 292 | 981 |
| UM | 1.836 | 710 | 2.546 | 112 | 95 | 207 | 282 | 351 | 633 |
| UP | 915 | 205 | 1.120 | 50 | 10 | 60 | 140 | 44 | 184 |
| FIŠ | 100 | 70 | 170 | 10 | 31 | 41 | 10 | 29 | 39 |
| UNG | 50 | /  | 50 | 4 | /  | 4 | 10 | /  | 10 |
| NU | 262 | /  | 262 | 0 | /  | 0 | 18 | /  | 18 |
| FUDŠ | 59 | /  | 59 | 2 | /  | 2 | 9 | /  | 9 |
| MFDPŠ | 68 | /  | 68 | 1 | /  | 1 | 1 | /  | 1 |
| DOBA | 10 | / | 10 | 0 | / | 0 | 0 | / | 0 |
| FAM | 36 | / | 36 | 1 | / | 1 | 3 | / | 3 |
| FTPO | 25 | / | 25 | 0 | / | 0 | 0 | / | 0 |
| VSVO | 10 | / | 10 | 0 | / | 0 | 0 | / | 0 |
| **Skupaj** | **8.653** | **1.901** | **10.554** | **397** | **186** | **583** | **1.162** | **716** | **1.878** |

Vir: Razpisi 2022/23

Vir: Ministrstvo za izobraževanje, znanost in šport

**Soglasje k vsebini razpisa za vpis v doktorske študijske programe za študijsko leto 2022/2023**

Vlada Republike Slovenije je dala soglasje k vsebini razpisa za vpis v doktorske študijske programe Univerze v Ljubljani, Univerze v Mariboru, Univerze na Primorskem in Fakultete za informacijske študije v Novem mestu za študijsko leto 2022/2023. Skupno razpisujejo 1.596 vpisnih mest za vpis v 1. letnik skupaj za državljane Republike Slovenije in državljane drugih držav članic Evropske unije ter za Slovence brez slovenskega državljanstva in tujce iz držav, ki niso članice Evropske unije, kar je 10 mest več kot v prejšnjem študijskem letu.

Univerza v Ljubljani za študijsko leto 2022/2023 razpisuje 946 vpisnih mest za vpis v 1. letnik skupaj za državljane Republike Slovenije in državljane drugih držav članic Evropske unije ter za Slovence brez slovenskega državljanstva in tujce iz držav, ki niso članice Evropske unije, kar je 2 vpisni mesti več kot v prejšnjem študijskem letu.

Univerza v Mariboru za študijsko leto 2022/2023 razpisuje 451 vpisnih mest za vpis v 1. letnik skupaj za državljane Republike Slovenije in državljane drugih držav članic Evropske unije ter za Slovence brez slovenskega državljanstva in tujce iz držav, ki niso članice Evropske unije, kar je 9 vpisnih mest več kot v prejšnjem študijskem letu.

Univerza na Primorskem za študijsko leto 2022/2023 razpisuje 182 vpisnih mest za vpis v 1. letnik skupaj za državljane Republike Slovenije in državljane drugih držav članic Evropske unije ter za Slovence brez slovenskega državljanstva in tujce iz držav, ki niso članice Evropske unije, kar je enako kot v prejšnjem študijskem letu.

Fakulteta za informacijske študije v Novem mestu za študijsko leto 2022/2023 razpisuje 17 vpisnih mest za vpis v 1. letnik skupaj za državljane Republike Slovenije in državljane drugih držav članic Evropske unije ter za Slovence brez slovenskega državljanstva in tujce iz držav, ki niso članice Evropske unije, kar je 1 mesto manj kot v prejšnjem študijskem letu

Pri vseh velja, da je število razpisanih mest za vpis v višji letnik omejeno z razpisanimi vpisnimi mesti za 1. letnik generacije.

Vir: Ministrstvo za izobraževanje, znanost in šport

**Vlada določila nosilce sektorjev kritične infrastrukture Republike Slovenije**

Zakon o kritični infrastrukturi kot nosilce sektorjev kritične infrastrukture določa posamezna ministrstva in vladne službe, ki so odgovorni za delovna področja, na katera spada kritična infrastruktura, ter Banko Slovenije.

Z uveljavitvijo Zakona o spremembah in dopolnitvi Zakona o informacijski varnosti je bila pristojnost na področju informacijske varnosti podeljena Uradu Vlade Republike Slovenije za informacijsko varnost. Na podlagi Zakona o spremembah Zakona o državni upravi je naloge s področja elektronskih komunikacij, ki jih je do tedaj opravljalo Ministrstvo za javno upravo, prevzela Služba Vlade Republike Slovenije za digitalno preobrazbo.

Zaradi navedenih sprememb se na pobudo Ministrstva za javno upravo spreminja Sklep Vlade Republike Slovenije o določitvi nosilcev sektorjev kritične infrastrukture Republike Slovenije in z njimi sodelujočih državnih organov, in sicer v delu, ki se nanaša na nosilca sektorja kritične infrastrukture »informacijsko-komunikacijskih omrežij in sistemov« ter z njim sodelujoči državni organ pri izvajanju njegovih nalog po Zakonu o kritični infrastrukturi.

Za nosilca »sektorja informacijsko-komunikacijskih omrežij in sistemov« se namesto dosedanjega nosilca Ministrstva za javno upravo predlaga Urad Vlade Republike Slovenije za informacijsko varnost. Za z njim sodelujoči državni organ se namesto Uprave Republike Slovenije za informacijsko varnost določi Službo Vlade Republike Slovenije za digitalno preobrazbo.

Vir: Ministrstvo za obrambo

**Soglasje Občini Videm za načrtovanje prostorskih ureditev lokalnega pomena**

Vlada je izdala Občini Videm soglasje za načrtovanje prostorskih ureditev lokalnega pomena v območju Državnega prostorskega načrta za odsek avtoceste Draženci – mednarodni mejni prehod Gruškovje, na zemljiščih oziroma delih zemljišč vsa v katastrski občini (k.o.) Jurovci.

Občina Videm želi na delu območja, kjer je v veljavi državni prostorski načrt (DPN), v sklopu priprave sprememb in dopolnitev občinskega prostorskega načrta omogočiti širitev gostinske dejavnosti in uskladiti območje funkcionalnih zemljišč tako, da bo omogočena kompleksna ureditev zemljišč v lasti izvajalca gostinske dejavnosti.

Vir: Ministrstvo za okolje in prostor

**Soglasje Občini Domžale za načrtovanje prostorskih ureditev lokalnega pomena**

Vlada Republike Slovenije je izdala Občini Domžale soglasje za načrtovanje prostorskih ureditev lokalnega pomena v območju Lokacijskega načrta za avtocesto (AC) na odseku Blagovica-Šentjakob, na zemljiščih oziroma delih zemljišč, obe v k.o. Ihan (1964).

Občina Domžale želi na območju načrtovanega AC priključka Študa v bližini Domžal, kjer je v veljavi državni prostorski načrt (DPN) za avtocesto na odseku Blagovica - Šentjakob in še ni zgrajen, načrtovati spremenjeno rešitev AC priključka Študa, in zraven dodatno načrtovati cestno povezavo na naselje Ihan.

Vir: Ministrstvo za okolje in prostor

**Soglasje o stopnjah, načinih in rokih zbiranja zborničnega prispevka Kmetijsko gozdarske zbornice Slovenije za leto 2022**

Vlada je soglašala s tretjim odstavkom 3. člena Sklepa o stopnjah, načinih in rokih zbiranja zborničnega prispevka Kmetijsko gozdarske zbornice Slovenije (KGZS) za leto 2022, ki ga je svet Kmetijsko gozdarske zbornice Slovenije sprejel 21. decembra 2021.

KGZS je bila ustanovljena kot oseba javnega prava leta 2000 zaradi predstavljanja in zastopanja interesov svojih članov v kmetijstvu, ribištvu in gozdarstvu. Zbornico predstavljajo njeni voljeni organi, področni odbori in strokovne službe. Strokovne službe so organizirane na sami zbornici in tudi v osmih območnih kmetijsko-gozdarskih javnih zavodih.

V skladu z Zakonom o KGZS (ZKGZ) svet zbornice vsako leto najpozneje do 31. decembra sprejme sklep o stopnjah, načinih in rokih zbiranja zborničnega prispevka KGZS za prihodnje leto.

Svet zbornice je 22. decembra 2021 sprejel Sklep o stopnjah, načinih in rokih zbiranja zborničnega prispevka za leto 2022. V Sklepu o stopnjah, načinih in rokih zbiranja zborničnega prispevka Kmetijsko gozdarske zbornice Slovenije za leto 2022 je svet zbornice glede na v ZKGZ določeno stopnjo za odmero zborničnega prispevka A 4 %, le-to znižal na 3,2 %. Razlog za znižanje stopnje za odmero zborničnega prispevka A za leto 2022 je zaključek prehodnega obdobja in delnega pripisa katastrskega dohodka zaradi uveljavitve Zakona o ugotavljanju katastrskega dohodka (ZUKD), na podlagi katerega se višina zborničnega prispevka povečuje glede na pretekla leta. V letu 2021 sta se katastrski dohodek in pavšalna ocena dohodka na čebelji panj pripisala v celotni vrednosti katastrskega dohodka in pavšalne ocene dohodka na čebelji panj, ugotovljenega na podlagi ZUKD.

Osnova za izračun zborničnega prispevka A je v skladu z ZKGZ katastrski dohodek kmetijskih in gozdnih zemljišč, ugotovljen za preteklo leto. Pavšalni znesek ostaja nespremenjen v višini 8,35 evra. Zbornična prispevka B in C sta s Sklepom o stopnjah, načinih in rokih zbiranja zborničnega prispevka Kmetijsko gozdarske zbornice Slovenije za leto 2022 določena v zakonsko določeni stopnji, in sicer prispevek B v višini 1,53 % od osnove (dobiček iz opravljanja dejavnosti, ki ni zmanjšan za oprostitve, znižanja in olajšave, ki jih določajo predpisi o dohodnini), ter prispevek C v višini 0,20 % od osnove (znesek obračunane amortizacije in vkalkuliranih plač v preteklem letu). Ker sta zbornična prispevka B in C v zakonsko določeni stopnji, ni potrebno, da na višino podaja soglasje vlada.

V programu dela in finančnem načrtu KGZS za leto 2021 zbornični prispevek predstavlja 66,32 odstotkov sredstev za delovanje Zborničnega urada. Zbornični prispevek bo za leto 2022 odmerjen v višini 2.340.747 evrov.

Vir: Ministrstvo za kmetijstvo, gozdarstvo in prehrano

**Vlada določila kvote pravic porabe neposrednih proračunskih uporabnikov za drugo trimesečje 2022**

Vlada je določila kvote pravic proračunske porabe za obdobje od aprila do junija 2022 po skupinah neposrednih proračunskih uporabnikov. Neposredni uporabniki proračuna smejo plačevati obveznosti v obsegu, ki ga je za drugo trimesečje proračunskega leta 2022 potrdila vlada.

Ministrstvo za finance je v skladu z Zakonom o javnih financah ter Pravilnikom o postopkih za izvrševanje proračuna Republike Slovenije pripravilo predlog obsega proračunske porabe po skupinah neposrednih uporabnikov proračuna za obdobje od aprila do junija 2022.

Pri določanju predloga kvote za drugo trimesečje 2022 je Ministrstvo za finance upoštevalo v spremembah proračuna za leto 2022 predvidene pravice porabe neposrednih proračunskih uporabnikov, evidentirane prevzete obveznosti neposrednih uporabnikov proračuna, likvidnostne možnosti proračuna in dinamiko porabe proračunskih sredstev v preteklih letih.

Kvota za drugo trimesečje 2022 znaša 3,56 milijarde evrov, kar je 25,5 % vseh pravic porabe, ki izhajajo iz Sprememb proračuna Republike Slovenije za leto 2022.

Vir: Ministrstvo za finance

**Vlada prerazporedila sredstva državnega proračuna**

Vlada je med drugim v okviru finančnega načrta Ministrstva za delo, družino, socialne zadeve in enake možnosti predlaga prerazporeditev 6,6 milijona evrov za sofinanciranje investicij na področju sociale covid-19. S prerazporeditvijo se zagotavljajo pravice porabe za sofinanciranje investicijskih projektov za krepitev odpornosti izvajalcev institucionalnega varstva, katerih namen je zagotoviti prijazno in varno bivalno okolje uporabnikom socialnih storitev v primeru izbruha epidemije koronavirusa ali drugih nalezljivih bolezni. Javni razpis financira Evropska unija, in sicer iz Evropskega sklada za regionalni razvoj. Javni razpis se izvaja v okviru Operativnega programa evropske kohezijske politike v obdobju 2014–2020, prednostno področje Spodbujanje odprave posledic krize v okviru pandemije covid-19 in priprava zelenega, digitalnega in odpornega okrevanja gospodarstva.

V okviru finančnega načrta Ministrstva za zdravje je vlada prerazporedila 4,3 milijona evrov. Sredstva bodo namenjena za plačilo zahtevkov za HAG testiranja za mesec januar 2022.

Vlada je Ministrstvu za izobraževanje, znanost in šport zagotovila skoraj 1,6 milijona evrov za financiranje zaščitne opreme in dezinfekcije prostorov izvajalcem storitev na področju vzgoje in izobraževanja ter znanosti za mesec januar 2022.

Vir: Ministrstvo za finance

**V Načrt razvojnih programov 2022–2025 se vključi projekt »Prostori za italijansko narodno skupnost«**

Vlada je v Načrt razvojnih programov 2022–2025 vključila projekt »Prostori za italijansko narodno skupnost«.

Vlada Republike Slovenije je v Načrt razvojnih programov 2022–2025 vključila projekt »Prostori za italijansko narodno skupnost«. Namen in cilj projekta je zagotoviti ustrezne poslovne prostore za Obalno samoupravno skupnost italijanske narodnosti (OSSIN) kot krovno organizacijo italijanske narodne skupnosti, ki bo tudi lastnica stavbe. Investicija dolgoročno predstavlja tudi prihranek za proračun. Z nakupom prostorov oziroma stavbe Tarsia (parcelni št. 658 in 659/3, vse k.o. 2605 Koper) bo italijanska narodna skupnost pridobila dobrih 724 kvadratnih metrov uporabne površine.

V skupne prostore se bo poleg OSSIN preselilo še osem organizacij italijanske narodne skupnosti, ki so do zdaj plačevale najemnino za poslovne prostore. Zato se bo investicija v zagotovitev prostorov za organizacije italijanske narodne skupnosti izplačala v manj kot 15 letih. Bo pa to trajna in dokončna rešitev prostorske problematike, ki bo hkrati zagotovila, da bodo organizacije italijanske narodne skupnosti, ki bodo delovale na skupnem naslovu, okrepile učinkovito delovanje in uresničevanje temeljnih pravic italijanske narodne skupnosti v korist pripadnikov italijanske narodne skupnosti.

Vir: Urad za narodnosti

**Nov projekt v veljavnem načrtu razvojnih programov 2022 - 2025**

Vlada Republike Slovenije je v veljavni Načrt razvojnih programov 2022–2025 uvrstila nov projekt, ki izhaja iz evidenčnega projekta Spodbujanje investicij, iz skupine projektov Dodeljevanje spodbud za investicije, in sicer gradnja ter avtomatizacija proizvodnega procesa ETI.

Investitor, podjetje ETI Elektroelement, d.o.o. je na Ministrstvo za gospodarski razvoj in tehnologijo oddalo vlogo za dodelitev subvencije na podlagi 15. člena Zakona o spodbujanju investicij.

Predmet investicije »Avtomatizacija in digitalizacija proizvodnega procesa varovalk in odklopnikov v ETI-ju (ADIGI-PRO)« je gradnja stavbe (skladiščni in proizvodni prostori) ter investiranje v nove stroje in opremo, tj. v avtomatske proizvodne naprave, ki bodo bistveno izboljšale posamezne procese (npr. naprave za proizvodnjo keramičnih cevi, cevk ter keramičnih ohišij, stroji za brizganje, naprave za sestavljanje varovalk itd.).

Vrednost investicije in upravičenih stroškov bo znašala 14.967.000 evrov (brez DDV). Prejemniku spodbude se odobri subvencija za upravičene stroške investicije v opredmetena osnovna sredstva do skupne višine 2.369.650,28 evrov, tako da se v letu 2022 izplača največ do 453.917,78 evrov, v letu 2023 največ do 568.386,75 evrov in v letu 2024 največ do 1.347.345,75 evrov.

V okviru investicije bo prejemnik spodbude zagotovil ohranitev 856 obstoječih delovnih mest, od tega najmanj 146 visokokvalificiranih, tako v času izvajanja investicije kot tudi v obdobju ohranjanja investicije, poleg tega pa bo najkasneje v treh letih po zaključku investicije z investicijo ustvarjenih 6 novih delovnih mest. Datum začetka investicije je 1. julij 2021, datum zaključka investicije pa 30. junij 2024.

Vir: Ministrstvo za gospodarski razvoj in tehnologijo

**Uvrstitev dvoletnega projekta subvencioniranje priprave učbenikov v Načrt razvojnih programov za obdobje 2022-2025**

Vlada Republike Slovenije je sklenila, da se v Načrt razvojnih programov za obdobje 2022-2025 uvrsti projekt Subvencioniranje priprave učbenikov 2022-2023. S projektom se načrtuje priprava, prilagoditev, prevod in izdaja dvojezičnih učbenikov, delovnih zvezkov in drugih učnih gradiv za učence, ki obiskujejo dvojezične šole na narodnostno mešanem območju v Prekmurju ter izdaja italijanskih prevodov slovenskih učbenikov, recenzije in nakup italijanskih učbenikov za učence na šolah z italijanskim učnim jezikom v slovenski Istri. Prav tako to velja za učno gradivo za učence in dijake s posebnimi potrebami ter nizkonakladne učbenike za poklicno in strokovno izobraževanje. Poleg novih naslovov je treba vsako leto zagotoviti tudi ponatise takih učbenikov in učnih gradiv, če so pošli.

Načrtovana je tudi ureditev digitalnih virov in e-knjig (za zagotavljanje vzgojno-izobraževalnega procesa na daljavo) ter za vzpostavitev platforme e-knjige v šolskih knjižnicah in nakupu licenc za e-knjige; in prilagoditve in/ali prevode učnih gradiv za učence Rome.

Gre za spoštovanje zakonske obveznosti države do učencev in dijakov, ki potrebujejo omenjene učbenike in učna gradiva za nemoteno izvajanje učnega procesa in za enakopravno obravnavo v izobraževalnem procesu. S projektom bo država prispevala k uresničevanju koncepta enake dostopnosti učbenikov in učnih gradiv učencem pod enakimi pogoji in prispevala k razvoju človeških virov kot enemu ključnih dejavnikov razvoja družbe. V okviru dvoletnega projekta so načrtovana sredstva v višini nekaj več kot 1,4 milijona evrov.

Vir: Ministrstvo za izobraževanje, znanost in šport

**Uvrstitev obnove mansarde in kleti Zavoda RS za šolstvo v veljavni Načrt razvojnih programov 2022-2025**

Vlada je sklenila, da se v Načrt razvojnih programov za obdobje 2022-2025 uvrsti obnova mansarde in kleti objekta, v katerem se nahaja Zavod RS za šolstvo. S tem se bodo zagotovili ustrezni prostori za hranjenje tekočega arhiva, vključno z arhivom Šole za ravnatelje, ekspedicijski prostori za namene Založbe ZRSŠ in hrambo nujnih izvodov učbeniškega gradiva, prostori za 2-3 delovna mesta arhivarjev ter pripadajoči servisni in tehnični prostori.

Investicijska vrednost projekta z DDV znaša 1.038.265,30 evrov, od tega je v letu 2022 predvideno financiranje ministrstva v višini 1.024.515,90 evrov.

Vir: Ministrstvo za izobraževanje, znanost in šport

**Zagotovljena sredstva za stanovanjsko skupino VDC Šentjur- enota Slovenske Konjice**

V veljavnem Načrtu razvojnih programov 2022–2025 se spremeni izhodiščna vrednost projekta, in sicer Pridobitev prostorov za stanovanjsko skupino VDC Šentjur – enota Slovenske Konjice.

Gradivo se nanaša na spremembo projekta v veljavnem Načrtu razvojnih programov in sicer za izgradnjo objekta za stanovanjsko skupino VDC Šentjur v Slovenskih Konjicah. Ocenjena vrednost investicije po noveliranem investicijskem programu znaša 1.073.535,87 evrov z DDV. Z izvedbo investicije, ki se bo zaključila v letu 2022, bo uporabnikom omogočeno življenje v primerni institucionalni obliki zunaj matične družine, kvalitetnejše vključevanje v okolje ter razširitev socialne mreže, pri čemer pa bodo lahko ostali blizu trenutnega doma. Hkrati se bo povečala in stimulirala njihova samostojnost in neodvisnost življenja ter dvignila samopodoba.

Zaključek investicije je predviden v letu 2022.

Vir: Ministrstvo za delo, družino, socialne zadeve in enake možnosti

**Obramba pred točo na območju severovzhodne Slovenije za leti 2022 in 2023**

Vlada je sprejela informacijo o izvajanju letalske obrambe pred točo s posipanjem točonosnih oblakov s srebrovim jodidom na območju severovzhodne Slovenije v letih 2020 in 2021. Vlada podpira izvajanje letalske obrambe pred točo s posipanjem točonosnih oblakov s srebrovim jodidom na območju severovzhodne Slovenije tudi v letih 2022 in 2023.

Sredstva za sofinanciranje izvajanja letalske obrambe pred točo se namenijo s proračunske postavke Ministrstva za kmetijstvo, gozdarstvo in prehrano (MKGP), če se izkaže interes lokalnih skupnosti, kar pomeni, če je v izvajanje letalske obrambe pred točo vključenih vsaj polovica občin z branjenega območja severovzhodne Slovenije. Branjeno območje zajema vseh 27 občin v statistični regiji Pomurje, vseh 41 občin v statistični regiji Podravje ter dodatno občini Slovenske Konjice in Zreče iz Savinjske statistične regije ter občino Podvelka iz Koroške statistične regije.

Ministrstvo za kmetijstvo, gozdarstvo in prehrano prispeva do 35 % sredstev za izvedbo priložnostnega skupnega javnega naročila za izbiro izvajalca letalske obrambe pred točo, preostali del sredstev pa zagotovijo občine, ki se vključijo v izvajanje letalske obrambe pred točo.

MKGP bo na podlagi sklepa vlade izvedel skupno javno naročilo, še pred izdajo sklepa o začetku postopka javnega naročila pa mora zbrati pooblastila občin. MKGP bo pričel s postopkom javnega naročanja, v kolikor se bo v izvajanje obrambe pred točo vključilo vsaj polovica od 71 občin z branjenega območja severovzhodne Slovenije.

Ker se bo javno naročilo izvedlo po odprtem postopku, ministrstvo zainteresirane občine z branjenega območja vabi, da nemudoma po prejemu obvestila posredujejo ustrezno izpolnjena pooblastila, kar bo omogočilo čimprejšnjo izbiro izvajalca.

Vir: Ministrstvo za kmetijstvo, gozdarstvo in prehrano

**Vlada meni, da zahteva za oceno ustavnosti tretjega in četrtega odstavka 76. člena in 107. člena ZODPol ni utemeljena**

Vlada Republike Slovenije je sprejela Mnenje glede zahteve za oceno ustavnosti tretjega in četrtega odstavka 76. člena in 107. člena Zakona o organiziranosti in delu v policiji (ZODPol), ki ga pošlje Državnemu zboru Republike Slovenije in Ustavnemu sodišču Republike Slovenije.

Po mnenju vlagatelja Policijskega sindikata Slovenije so izpodbijane določbe tretjega in četrtega odstavka 76. člena ter 107. člena Zakona o organiziranosti in delu v policiji (ZODPol) v neskladju z Ustavo Republike Slovenije in nekaterimi mednarodnimi instrumenti.

Z izpodbijano določbo tretjega odstavka 76. člena ZODPol se določa prepoved stavke policistom v času delovanja policije na podlagi drugega odstavka 107. člena ZODPol. Glavni očitek vlagatelja je, da nedopustno posega v pravico do stavke iz 77. člena ustave, saj policistom v primerih naravnih in drugih nesreč velikega obsega in drugih izjemnih okoliščinah, krizi, vojnem ali izrednem stanju, to pravico dejansko odvzema, čeprav ustava dopušča zgolj njeno omejitev. Prvi odstavek 77. člena ustave določa pravico delavcev do stavke, ki pa se lahko v skladu z drugim odstavkom 77. člena ustave z zakonom omeji, če to zahteva javna korist ter upoštevajoč vrsto in naravo dejavnosti. Tudi iz mednarodnopravne ureditve izhaja, da mednarodni instrumenti dopuščajo omejitve pravice do stavke pripadnikov policije.

Policija opravlja naloge in pooblastila zaradi zagotavljanja varnosti posameznikom in skupnosti, spoštovanja človekovih pravic in temeljnih svoboščin ter krepitve pravne države. Z vidika zagotavljanja delovanja sistema notranje varnosti (v okviru zagotavljanja nacionalne varnosti države) imajo tako policisti bistveno enako vlogo kot subjekti na področju delovanja obrambnega sistema, pri čemer je Ustavno sodišče v zvezi s presojo ustavne skladnosti prepovedi stavke vojaškim osebam med opravljanjem vojaške službe že odločilo, da takšna prepoved, ki jo določa prvi odstavek 99. člena Zakona o obrambi, ni v neskladju z ustavo. Glede na navedeno Vlada pojasnjuje, da se tudi z delovanjem policije uresničuje zagotavljanje varnosti države in njenih prebivalcev, zato niso utemeljeni očitki zahteve, da izpodbijana določba, ki prepoveduje stavko policistom v primerih naravnih in drugih nesreč velikega obsega in drugih izjemnih okoliščinah, krizi, vojnem ali izrednem stanju, ni v skladu z ustavo.

Opravljanje nalog policije je torej opravljanje posebne vrste nalog, ki so v ožjem smislu ključnega pomena za zagotavljanje varnosti posameznikom in skupnosti, spoštovanja človekovih pravic in temeljnih svoboščin ter krepitve pravne države, v širšem smislu pa so posledično izjemnega pomena in pomembnosti za zagotavljanje sistema notranje varnosti (v okviru zagotavljanja nacionalne varnosti države), s tem pa pomenijo način uresničevanja dolžnosti zagotavljanja varnosti države. Zagotavljanje varnosti države je mogoče zagotavljati (le) z neprekinjenim in nemotenim opravljanjem nalog policije. To pa že pojmovno izključuje prekinitve opravljanja nalog policije, ki bi bile odvisne od svobodne volje.

Vlada poudarja, da predstavlja delovanje policije z opravljanjem policijskih nalog in pooblastil posebno vrsto nalog in dejavnosti, ki jih je treba zaradi ustavno določene dolžnosti zagotavljanja varnosti opravljati neprekinjeno. Ta ustavna dolžnost za policiste, ki opravljajo naloge policije, torej izključuje pravico do stavke iz 77. člena ustave. Glede na navedeno izpodbijana določba po mnenju vlade ne pomeni posega v to človekovo pravico in z njo ni v neskladju.

Vlada tudi pojasnjuje, da zatrjevana omejitev pravice do stavke za policijske uslužbence ni absolutna, saj izpodbijana določba pravico do stavke omejuje le v posebej določenih primerih, do katerih v praksi prihaja redko in zgolj izjemoma (v primeru naravnih in drugih nesreč velikega obsega in drugih izjemnih okoliščinah, krizi, vojnem ali izrednem stanju, ki jih določa drugi odstavek 107. člena ZODPol). Kadar niso podani primeri iz drugega odstavka 107. člena ZODPol, pa je stavka policistov dovoljena, pri čemer so policisti dolžni tudi med stavko neprekinjeno opravljati vse naloge, s katerimi se zagotavlja varovanje življenja, osebne varnosti ljudi in premoženja.

Vlagatelj zatrjuje tudi neskladje izpodbijane določbe s 16. členom ustave (v zvezi z 92. členom ustave), ker naj pravic, ki izhajajo iz ustave, razen v času izrednega ali vojnega stanja, ne bi bilo dopustno omejevati. V tej zvezi vlagatelj navaja, da se prepoved stavke v primerih iz drugega odstavka 107. člena ZODPol, nanaša ne le na vojno ali izredno stanje, temveč tudi na primere naravnih in drugih nesreč velikega obsega in drugih izjemnih okoliščinah ter krizi. Določba 16. člena ustave ureja začasno razveljavitev in omejitev pravic v vojnem in izrednem stanju. Določba 92. člena ustave pa ureja razglasitev vojnega ali izrednega stanja, nujnih ukrepov in njihove odprave. Obe ustavni določbi določata posebno ureditev v času vojnega ali izrednega stanja, ki odstopa od ureditve človekovih pravic ali temeljnih svoboščin, ki velja v miru. Vendar je tudi v miru človekove pravice ali temeljne svoboščine dopustno omejiti pod pogoji, ki jih določa ustava (tretji odstavek 15. člena ustave). Glede na navedeno ne drži navedba vlagatelja, da pravico do stavke, razen v času izrednega ali vojnega stanja, sploh ni dopustno omejevati. Takšno omejitev namreč dopušča že drugi odstavek 77. člena ustave, pri čemer je prepoved stavke policistom v stanju miru (torej, ko gre za primere naravnih in drugih nesreč velikega obsega in primere obstoja drugih izjemnih okoliščinah ter krizi) v javni koristi.

Glede na vse navedeno Vlada ocenjuje, da se z omejitvijo pravice do stavke na podlagi tretjega odstavka 76. člena ZODPol zasleduje legitimen cilj, saj je v primerih naravnih in drugih nesreč velikega obsega in drugih izjemnih okoliščinah, krizi, vojnem ali izrednem stanju notranja varnost lahko tako močno ogrožena, da je iz razloga varovanja javne koristi, utemeljeno omejiti pravico do stavke policistov, kot je to določeno v drugem odstavku 77. člena ustave. Učinkovito zagotavljanje notranje varnosti, ki je osnovna naloga policije, narekuje, da se pravica do stavke v navedenih okoliščinah lahko omeji, zato je določba tretjega odstavka 76. člena ZODPol nujna in primerna za zagotovitev zasledovanega cilja.

Vlada meni, da obravnavana zahteva za oceno ustavnosti ni utemeljena.

Vir: Ministrstvo za notranje zadeve

**Vlada o stališču Slovenije v sodnem postopku s carinskega področja**

Vlada je danes sprejela stališče Republike Slovenije v sodnem postopku za sprejetje predhodne odločbe v zadevi C-725/21, ki na podlagi predloga Vrhovnega sodišča Republike Slovenije teče pred Sodiščem Evropske unije.

Vrhovno sodišče je Sodišču Evropske unije predložilo v predhodno odločanje dve vprašanji o razlagi meril za uvrstitev proizvodov iz predmetne zadeve v Kombinirano nomenklaturo Evropske unije. Predhodno vprašanje vrhovnega sodišča izvira iz upravnega spora zoper toženo stranko, Republiko Slovenijo, zaradi carine.

Stališče Republike Slovenije vsebuje opredelitev Republike Slovenije v predmetnem sodnem postopku, ki je obrazloženo z vidika dejanskega stanja konkretnega sodnega postopka, in hkrati podaja tudi usmeritvena navodila za zastopanje.

Vir: Ministrstvo za finance

**Stališča do Predloga uredbe Evropskega parlamenta in Sveta o spremembi dveh uredb EU, ki se nanašata na sektor rabe zemljišč, gozdarstva in kmetijstva**

Vlada je sprejela stališča Republike Slovenije do Predloga uredbe Evropskega parlamenta in Sveta o spremembi Uredbe (EU) glede področja uporabe, poenostavitve pravil o skladnosti, določitve ciljev držav članic za leto 2030 in zaveze skupnemu doseganju podnebne nevtralnosti do leta 2035 v sektorju rabe zemljišč, gozdarstva in kmetijstva ter Uredbe (EU) 2018/1999 glede izboljšanja spremljanja, poročanja, spremljanja napredka in pregleda.

Republika Slovenija podpira Predlog uredbe Evropskega parlamenta in Sveta o spremembi Uredbe (EU) glede področja uporabe, poenostavitve pravil o skladnosti, določitve ciljev držav članic za leto 2030 in zaveze skupnemu doseganju podnebne nevtralnosti do leta 2035 v sektorju rabe zemljišč, gozdarstva in kmetijstva ter Uredbe (EU) glede izboljšanja spremljanja, poročanja, spremljanja napredka in pregleda slovenskih gozdov in načinov upravljanja z njimi. S skoraj 60 % gozdnatostjo, predvsem pa z višino lesne zaloge, ki je že dosegla ciljno vrednost iz Resolucije o nacionalnem gozdnem programu, smo med državami članicami v samem vrhu. Slovensko gozdarstvo bo ob upoštevanju zakonitosti razvoja gozdov ter časovnih in prostorskih omejitev gozdarskih dejavnosti za ohranjanje in spodbujanje biotske raznovrstnosti v gozdovih, še naprej spodbujalo aktivno in sonaravno gospodarjenje z gozdovi, prilagajanje drevesne sestave rastišču primerne zmesi drevesnih vrst ter druga biomeliorativna dela, s čimer skrbimo za odporne in zdrave gozdove, ki zagotavljajo mnogo funkcij, med drugim klimatsko (ponor ogljika), varovalno (tal in vode) ter lesnoproizvodno funkcijo. Prav tako Republika Slovenija ugotavlja, da predlog uredbe prepoznava tudi značilnosti kmetijskega dela sektorja LULUCF (LULUCF pomeni Splošni pristop glede uredbe o rabi zemljišč, spremembi rabe zemljišč in gozdarstvu) .

Vir: Ministrstvo za kmetijstvo, gozdarstvo in prehrano

**Stališče k Predlogu uredbe o zaščiti Unije in njenih držav članic pred gospodarsko prisilo, ki jo izvajajo tretje države**

Vlada Republike Slovenije je sprejela stališče Republike Slovenije k Predlogu uredbe Evropskega parlamenta in Sveta o zaščiti Unije in njenih držav članic pred gospodarsko prisilo, ki jo izvajajo tretje države.

Republika Slovenija načelno podpira predlog Uredbe Evropskega parlamenta in Sveta o zaščiti Unije in njenih držav članic pred gospodarsko prisilo, ki jo izvajajo tretje države in se zavzema za dobro premišljeno, sorazmerno uporabo te uredbe, ob upoštevanju vseh okoliščin, ki so privedle do ukrepa tretje države, ter posledic predvidenih ukrepov Unije za odziv.

Ob tem Slovenija poudarja pomen skladnosti predloga z mednarodnim pravom, vključno s pravili Svetovne trgovinske organizacije (WTO) in pomen sodelovanja držav članic s Komisijo v vseh fazah priprave ukrepov ter sprotne obveščenosti držav članic o aktivnostih Komisije v vseh fazah do uvedbe morebitnih ukrepov Unije za odziv.

Cilj predloga uredbe je zaščititi interese Unije in njenih držav članic s tem, da se Uniji omogoči odziv na gospodarsko prisilo. Gospodarska prisila se nanaša na položaj, v katerem poskuša tretja država Unijo ali državo članico prisiliti, da sprejme določeno politično odločitev tako, da proti njej uporabi ukrepe, ki vplivajo na trgovino ali naložbe, ali ji zagrozi z njihovo uporabo. Cilj odziva Unije ali zgolj možnosti za takšen odziv je zlasti tretje države odvrniti od samega izvajanja gospodarske prisile ali jih odvrniti od njenega nadaljnjega izvajanja, če do nje pride. Unija lahko v skrajnem primeru sprejme ukrepe proti gospodarski prisili.

S predlogom uredbe se želi odpraviti zakonodajno vrzel pri obravnavi naraščajočega izziva gospodarske prisile, saj Unija za zdaj nima zakonodajnega okvira za ukrepanje proti gospodarski prisili, prav tako vprašanje gospodarske prisile ni obravnavano z nobenim od obstoječih pravnih instrumentov.

Predlog uredbe predstavlja celovit okvir za ukrepanje proti gospodarski prisili. Izrecno daje prednost neintervencionističnemu pristopu (sporazumne rešitve v primerjavi s protiukrepi), vendar se lahko Unija po potrebi odzove tudi s protiukrepi.

Vir: Ministrstvo za gospodarski razvoj in tehnologijo

**Stališče o spremembi Uredbe (EU) glede odločitev evropskih organizacij za standardizacijo v zvezi z evropskimi standardi in evropskimi standardizacijskimi dokumenti**

Vlada Republike Slovenije je sprejela stališče Republike Slovenije k Predlogu Uredbe Evropskega parlamenta in Sveta o spremembi Uredbe (EU) št. 1025/2012 glede odločitev evropskih organizacij za standardizacijo v zvezi z evropskimi standardi in evropskimi standardizacijskimi dokumenti.

Republika Slovenija podpira predlog Uredbe Evropskega parlamenta in Sveta o spremembi Uredbe (EU) št. 1025/2012, s katerim se določa, da o mandatih za pripravo harmoniziranih evropskih standardov in njihovi potrditvi, odločajo nacionalni organi za standardizacijo držav članic Evropske unije in Evropskega gospodarskega prostora.

Cilj predloga je zagotovitev večje jasnosti in ravnovesja v postopku priprave in sprejemanja harmoniziranih standardov, ki so podpora evropski zakonodaji. Potrebno je zagotoviti, da je celoten notranji postopek odločanja pri izdajanju harmoniziranih standardov in standardizacijskih dokumentov, v skladu s tem, kar institucije EU pričakujejo od evropskih organizacij za standardizacijo.

S predlogom se želi še bolj zaščititi načela dobrega upravljanja pri pripravi standardov, ki jih zahteva Komisija v skladu s členom 10(1) uredbe o standardizaciji (harmonizirani standardi). Ta pobuda bo okrepila vlogo nacionalnih predstavnikov (tj. nacionalnih organov za standardizacijo) v sistemu.

Republika Slovenija se strinja, da je za dosego tega cilja potrebna dopolnitev Uredbe (EU) št. 1025/2012, ki ureja evropski standardizacijski sistem, za zaščito načela dobrega upravljanja pri pripravi harmoniziranih standardov in sprejeti pooblastilo, da v postopku priprave in sprejemanja harmoniziranih standardov, odločajo nacionalni organi za standardizacijo, da bi se zagotovila skladnost z zakonodajo in politikami EU.

Vir: Ministrstvo za gospodarski razvoj in tehnologijo

**Stališče do Strategije EU za standardizacijo**

Vlada Republike Slovenije je sprejela stališče Republike Slovenije k Sporočilu Komisije Evropskemu parlamentu, Svetu, Evropskemu ekonomsko-socialnemu odboru in Odboru regij - Strategija EU za standardizacijo - Določitev globalnih standardov v podporo odpornemu, zelenemu in digitalnemu enotnemu trgu EU.

Republika Slovenija po preučitvi besedila sporočila Komisije Evropskemu parlamentu, Svetu, Evropskemu ekonomsko-socialnemu odboru in Odboru regij, podpira Strategijo EU za standardizacijo - Določitev globalnih standardov v podporo odpornemu, zelenemu in digitalnemu enotnemu trgu EU, katerega namen je globalna krepitev konkurenčnosti EU gospodarstva, omogočanje učinkovite podpore zelenemu in digitalnemu prehodu ter v tehnološke aplikacije vpeti demokratične vrednote.

V konkurenčnih svetovnih razmerah številne tretje države zavzemajo odločna stališča glede standardizacije in svojim industrijam zagotavljajo konkurenčno prednost glede dostopa do trgov ter uvajanja tehnologij, zato se mora evropska standardizacija odzvati na vse hitrejši razvoj in hitro zagotavljati standarde, obenem pa ohranjati visokokakovostne rezultate.

Strategija standardizacije predlaga niz ukrepov, s pomočjo katerih bi standardi ponovno postali bistvo odpornega, zelenega in digitalnega enotnega trga EU ter okrepili globalno vlogo evropskega standardizacijskega sistema.

Ključni cilji strategije standardizacije je okrepiti vodilno vlogo EU v svetu na področju razvoja standardov, ob podpori EU vrednot in zagotavljanje konkurenčne prednosti za industrijo. Zato si Komisija prizadeva, da bi evropski standardizacijski sistem postal bolj funkcionalen in prilagodljiv, zagotavljal standarde, zaradi katerih so naše industrije konkurenčnejše, služil javnemu interesu EU, spodbujal trajnostnost ter ohranjal in krepil demokratične vrednote.

Vir: Ministrstvo za gospodarski razvoj in tehnologijo

**Stališče Republike Slovenije do osmega kohezijskega poročila o ekonomski, socialni in teritorialni koheziji**

Osmo kohezijsko poročilo o ekonomski, socialni in teritorialni koheziji predstavlja dobro podlago za prihodnje strateške razprave o razvoju učinkovite kohezijske politike in njenega prispevka k doseganju ciljev politik EU. Ugotovitve poročila sovpadajo z izzivi priprave programskih dokumentov za obdobje 2021–2027, predvsem v kontekstu ambicij zelenega prehoda in krepitve odpornosti.

Osnovno poslanstvo kohezijske politike je zmanjševanje ekonomskih, socialnih in teritorialnih razlik ter spodbujanje dolgoročnega regionalnega razvoja. Podatki kažejo, da uspešno vpliva na zmanjšanje razlik v razvitosti regij, da pa obstajajo regije, ki so se znašle v razvojni pasti. Tem je potrebno nameniti še posebno pozornost.

Kohezijska politika tudi dokazuje, da se je po načelu solidarnosti sposobna hitro in učinkovito prilagoditi na pojav krize. Kot glavni vir naložb je v mnogih državah članicah prispevala k omilitvi učinkov finančne in gospodarske krize. Tudi v času pandemije je s sredstvi REACT-EU in nacionalnimi ukrepi znatno prispevala k okrevanju in odpornosti.

Smo v fazi zaključevanja izvajanja finančne perspektive 2014–2020 in programiranja prioritet za obdobje 2021–2027. Slovenija si bo v tem okviru prizadevala, da zeleni in digitalni prehod ne bosta poglobila razkoraka med kohezijskima regijama in območij znotraj regij, ki so manj prilagodljiva na spremembe, se srečujejo s strukturnimi izzivi in potrebujejo specifičen pristop glede na njihove potrebe, kot so predvsem podeželska območja, gorska območja, območja v industrijskem prehodu itd.

Med prihodnje izzive kohezijske politike zagotovo sodi tudi vključevanje ciljev kohezije v ostale politike in instrumente EU ter držav članic.

Vir: Služba za razvoj in evropsko kohezijsko politiko

**Vlada sprejela stališče do Predloga uredbe Evropskega parlamenta in Sveta o zmanjšanju emisij metana v energetskem sektorju in spremembi Uredbe (EU)**

Republika Slovenija se je seznanila s predlogi uredbe in ima v zvezi s predlogom uredbe vsebinske pomisleke, ki jih bo zagovarjala v postopku usklajevanj v Svetu EU. Slovenija si bo prizadevala, da se rudnike v zapiranju ter zaprte rudnike izvzame iz predmetne uredbe oziroma se jih predvidi med izjeme, za katere se ta uredba ne uporablja, saj se pojavlja vprašanje smotrnosti stroškov, potrebnih za zagotovitev izvajanja uredbe, glede na realni dosežek v smislu zmanjševanja emisij metana. Trenutno je odvajanje metana iz rudnikov varnostni ukrep, ki je potreben za zagotavljanje varnosti in zdravja pri delu rudarjev.

Vir: Ministrstvo za infrastrukturo

**Vlada sprejela predlog stališča o do predloga uredbe o pravilih, ki urejajo gibanje oseb prek meja**

Vlada Republike Slovenije je na današnji seji sprejela predlog stališča Republike Slovenije do Predloga uredbe Evropskega parlamenta in Sveta o spremembi Uredbe (EU) 2016/399 o Zakoniku Unije o pravilih, ki urejajo gibanje oseb prek meja.

Slovenija načelno podpira Predlog uredbe Evropskega parlamenta in Sveta o spremembi Uredbe (EU) 2016/399 o Zakoniku Unije o pravilih, ki urejajo gibanje oseb prek meja, vendar pa bomo v pogajanjih predlagali tudi določene izboljšave.

Podpiramo sprejem nove uredbe o zakoniku o schengenskih mejah, ki podrobneje opredeljuje ukrepe za varovanje meje ter jasneje določa pravila in pogoje za ponovno uvedbo nadzora na notranjih mejah v nepredvidljivih in predvidljivih dogodkih, z namenom da ta ostane ukrep v skrajni sili, ki je začasne narave. V primeru podaljšanja nadzora nad obdobjem dveh let pa bomo za predvidljive dogodke predlagali večjo vlogo Sveta. Standardi varovanja meje ne morejo biti predpisani za vse države članice enako, upoštevati se morajo geografske značilnosti, migracijski pritisk, tehnična oprema ter druge okoliščine.

Slovenija je naklonjena dogovoru o skupnih ukrepih na zunanjih mejah v primeru nevarnosti za javno zdravje, vendar ocenjuje, da je lahko predlagani sprejem izvedbenega akta problematičen z vidika trajanja postopka, v primeru situacij, kot je pandemija, so potrebne učinkovite in predvsem hitre rešitve, da se prepreči širjenje bolezni.

V okviru standardnega postopka za predajo oseb, prijetih na notranjih mejah v okviru skupnega policijskega čezmejnega sodelovanja, je treba po mnenju Slovenije podrobneje pojasniti, kako bi ta postopek vplival na izvajanje obstoječih dvostranskih sporazumov o vračanju. V pogajanjih se bomo zavzemali za bolj operativno določbo z dodano vrednostjo.

V okviru posebnega zaščitnega mehanizma, ki bi se uporabil v primeru resnih groženj delovanju schengenskega območja, bo Slovenija predlagala upoštevanje ocene ranljivosti, ki jo pripravlja Evropska agencija za mejno in obalno stražo, ter navezavo na ugotovitve, ki izhajajo iz izvajanja schengenskega ocenjevalnega in spremljevalnega mehanizma.

Slovenija v predvidenem postopku presoje oziroma preučitve izvajanja nadzora na notranjih mejah zagovarja večjo vlogo tistih držav članic, ki mejijo na članico, ki uvaja oziroma podaljšuje nadzor. Pozdravljamo namero komisije, da Evropskemu parlamentu in Svetu najmanj enkrat na leto predloži poročilo o delovanju območja brez nadzora na notranjih mejah.

Vir: Ministrstvo za notranje zadeve

**Vlada sprejela stališče o obravnavanju instrumentalizacije na področju migracij in azila**

Vlada Republike Slovenije je na današnji seji sprejela predlog stališča Republike Slovenije do Predloga uredbe Evropskega parlamenta in Sveta o obravnavanju instrumentalizacije na področju migracij in azila (uredba o instrumentalizaciji).

Slovenija pozdravlja predlog uredbe o instrumentalizaciji, saj ta skupaj z revidiranim Zakonikom o schengenskih mejah predstavlja zakonodajni okvir za učinkovit in hiter odziv na hibridne napade na EU z namenom njene destabilizacije. Ostaja pa zadržana do predloga z vidika povezav do ostalih zakonodajnih aktov v okviru pakta o migracijah in azilu.

Predlog bi morali obravnavati skupaj z revidiranim Zakonikom o schengenskih mejah, ki vsebuje tudi nekatere elemente instrumentalizacije migracij, in skupaj z reformo skupnega evropskega azilnega sistema. Ob upoštevanju kompleksnosti migracij, trenda naraščanja migracijskih tokov in spreminjajočih se načinov zlorab bo treba čimprej zagotoviti trden evropski zakonodajni okvir za upravljanje meja in azila, ki bo omogočil učinkovit odziv na izzive, s katerimi se posamezne države oziroma celotna EU soočamo v zadnjih letih. Tovrstne razmere po našem mnenju namreč zahtevajo celosten in usklajen pristop.

Po mnenju Slovenije bi morala biti definicija instrumentalizacije migrantov, ki je sicer podana v revidiranem Zakoniku o schengenskih mejah, vključena tudi v predlog te uredbe o instrumentalizaciji, prav tako bi morali biti pojmi iz definicije v uredbi natančneje opredeljeni in dovolj prožni, da bi se lahko obravnavalo tudi druge nepredvidene načine instrumentalizacije migrantov.

Slovenija pozdravlja možnost podaljšanja roka za registracijo prošenj za mednarodno zaščito in prednostno registracijo prošenj za mednarodno zaščito. Pozdravljamo tudi možnost uporabe mejnega postopka v primeru vseh prošenj oseb, ki v bližini zunanje meje s tretjo državo, ki uporablja migrante v namen instrumentalizacije, sprašujemo pa se o izvedljivosti tega ukrepa, tudi z vidika predvidenega časovnega okvirja, in ob upoštevanju vseh procesnih garancij. Predlagamo, da so iz omenjenega postopka izvzete osebe z zdravstvenimi težavami. Pozdravljamo možnost odstopanja od določenih materialnih sprejemnih pogojev, a poudarjamo, da morajo biti osebam zagotovljene osnovne življenjske potrebe.

Podpiramo čim večjo vključenost Sveta EU v mehanizem podpore in solidarnostnih ukrepov ter možnost, da prizadeta država članica zaprosi za podporo s strani drugih držav članic in relevantnih agencij EU. Treba je zagotoviti prožnost glede možne podpore in solidarnostnih ukrepov, pri čemer menimo, da relokacija v primeru instrumentalizacije ni primeren solidarnostni ukrep, saj bi se moralo za uspešno obravnavanje instrumentalizacije obdržati migrante na zunanji meji oziroma v njeni neposredni bližini.

Vir: Ministrstvo za notranje zadeve

**Vlada sprejela Predlog uredbe Evropskega parlamenta in Sveta o Agenciji Evropske unije za droge**

Vlada Republike Slovenije je sprejela Predlog uredbe Evropskega parlamenta in Sveta o Agenciji Evropske unije za droge (predlog) in s tem podprla okrepitev mandata Evropskega centra za spremljanje drog in zasvojenosti z drogami ter njegovo preoblikovanje v Agencijo Evropske unije za droge.

Namen predloga je vsebinska širitev spremljanja informacij in krepitev mandata Agencije Evropske Unije (Agencije EU). Ključne spremembe oziroma dopolnitve mandata Agencije EU so osredotočene na širšo informativno pokritost hkratne uporabe več drog, povečanje zmogljivosti Agencije EU na področju spremljanja novih psihoaktivnih substanc in oceno nevarnosti le-teh ter njeno sposobnost odzivanja na nove izzive. Eden od ciljev je prav tako vzpostavitev virtualnega forenzičnega in toksikološkega laboratorija, pri čemer bi mrežo že obstoječih nacionalnih laboratorijev združili s kompetenčnim centrom v Agenciji EU in tako zagotovili medsebojno dostopnost vseh forenzičnih in toksikoloških podatkov. Poleg omenjenega bi prav tako okrepili vlogo nacionalnih kontaktnih točk - mreža REITOX, ki je glavni vir informacij na področju drog v Evropski Uniji in bolj natančno določili pristojnost Agencije EU za razvoj preventivnih in informativnih kampanj na ravni Evropske Unije.

Republika Slovenija je podprla vse predvidene vsebinske širitve in nadgradnjo obstoječega sistema zbiranja ter obdelovanja podatkov.

Vir: Ministrstvo za zdravje

**Vlada se je seznanila z informacijo o sodelovanju v projektu napredne biometrije pri usposabljanju in simulacijah**

Evropska komisija v okviru Evropskega obrambnega sklada (ang. European Defence Fund – EDF) financira raziskave in razvoj novih tehnologij in inovacij v obrambne namene. Vlada Republike Slovenije je decembra 2021 sprejela informacijo o sodelovanju v okviru EDF, v kateri je med drugim podrobneje opredeljena tudi vloga Ministrstva za obrambo.

V okviru Letnega programa 2021 EDF, ki zajema 37 tematskih razpisov, so se do začetka decembra 2021 s svojimi projekti na razpise lahko prijavila podjetja, raziskovalne ustanove in organizacije ter druge podobne entitete v obliki konzorcija.

Eden izmed teh je tudi razpis Razvoj inovativnih in v prihodnost usmerjenih obrambnih rešitev, znotraj katerega kandidira projekt napredne biometrije pri usposabljanju in simulacijah (ang. Advanced Biometrics In Training and Simulation – ABITS), na katerem sodeluje konzorcij podjetij iz treh držav članic EU. Skladno z uredbo je eden od pogojev za udeležbo konzorcija na razpisu predložitev podpore projektu (pisma o nameri) s strani vsaj dveh zainteresiranih držav članic. Poleg Slovenije projekt ABITS podpirata tudi Avstrija in Danska.

Namen tega dela programa je vzpodbujanje vodilne vloge malih in srednje velikih podjetij pri razvoju inovacij in napredku tehnologij, tudi skozi prilagajanje tehnologij iz civilnih v obrambne namene ter s ciljem prenosa rezultatov raziskav v produkte. Cilj projekta je razvoj sistema za biometrično analizo vojaka v simuliranem trenažnem okolju in na podlagi rezultatov prilagojeno načrtovanje treninga v simuliranem okolju.

Po oceni Ministrstva za obrambo je vsebina projekta izredno primerna z razvojno-raziskovalnega vidika tehnologij ter z vidika razvoja zmogljivosti in prioritizacije tako na nacionalni kot na mednarodni ravni. Sodelovanje v projektu ponuja pomembno priložnost za nadgradnjo in modernizacijo Slovenske vojske, prav tako pa zaradi sodelovanja slovenske industrije pripomore k avtonomiji dobavnih verig obrambnih tehnologij, kar je aktualno močno prioritiziran vidik v zavezništvu.

Pismo o nameri med Ministrstvom za obrambo Republike Slovenije, zveznim ministrom za obrambo Republike Avstrije in Ministrstvom za obrambo Danske o Napredni biometriji pri usposabljanju in simulacijah (ABITS) formalizira izraženo podporo projektu in za podpisnike ne vzpostavlja pravno zavezujočih obveznosti.

Celotna vrednost projekta je ocenjena na 2.625.500 evrov. Če bo konzorcij na razpisu uspešen, bo slovenski entiteti namenjeno 1.312.750 evrov nepovratnih sredstev s strani Evropske komisije.

Vir: Ministrstvo za obrambo

**Vlada se je seznanila z informacijo o pilotnih projektih na območju delovanja slovenskega kontingenta v Bosni in Hercegovini**

Slovenska vojska, ki v operaciji Evropske unije Eufor Althea v Bosni in Hercegovini sodeluje že od leta 2004, je v začetku leta 2021 prevzela tudi skupino za povezavo in spremljanje (ang. Liaison and Observation Team – LOT) Banja Luka II, ki pokriva območja občin Sanski Most, Oštra Luka, Prijedor, Krupa na Uni, Novi Grad, Bosanska Kostajnica, Kozarska Dubica, Bosanska Gradiška, Srbac in Derventa.

Prevzem operativnega območja Banja Luka II ponuja priložnost, da lahko Republika Slovenija v praksi na konkreten način izkaže okrepljeno podporo partnerski državi pri njenem vključevanju v evroatlantske integracije. Pri tem se lahko preizkusi implementacijo celovitega medresorskega pristopa k mednarodnim operacijam in misijam, kot ga določa Strategija sodelovanja Republike Slovenije v mednarodnih operacijah in misijah, ki poleg vojaških in obrambnih aktivnosti vključuje tudi diplomatska, razvojna, humanitarna in druga prizadevanja. Hkrati se s tem nadgrajujejo prizadevanja lanskoletnega predsedovanja Slovenije Svetu Evropske unije v povezavi z regijo Zahodnega Balkana.

V ta namen sta bila v okviru medresorskih delavnic v Centru za izobraževanje in usposabljanje za sodelovanje v mirovnih operacijah in misijah pripravljena pilotna predloga projektov, ki bosta razširila in okrepila pomen in vlogo Republike Slovenije v Bosni in Hercegovini ter slovenski prispevek k miru, varnosti in razvoju na tem območju, obenem pa tudi izboljšala pogoje za delovanje pripadnikov Slovenske vojske, ki delujejo v operaciji Eufor Althea, hkrati se bo okrepil pozitiven odnos in sprejetost slovenskih predstavnikov pri lokalnem prebivalstvu. To sta:

* Projekt pomoči občinam v Bosni in Hercegovini na področju priprave evropskih in drugih mednarodnih projektov in
* Projekt za ozaveščanje prebivalstva o pomenu prve pomoči in krepitev odpornosti lokalnih skupnosti.

Načrtovana projekta bosta primarno izvedena v gospodarsko, zdravstveno in socialno manj razvitih občinah. V primeru pozitivnega sprejema implementacije projektov s strani lokalnih skupnosti in izraženega interesa drugih občin se lahko projekta v prihodnjih letih razširita in izvedeta tudi v ostalih občinah na območju delovanja LOT Banja Luka II.

Finančna sredstva za projekta so zagotovljena v finančnem načrtu Ministrstva za obrambo in Ministrstva za zunanje zadeve. Projekta se začneta izvajati marca 2022 in se končata prvi decembra 2022, drugi pa decembra 2023.

Vir: Ministrstvo za obrambo

**Odgovor na sklep Komisije Državnega sveta za kulturo, znanost, šolstvo in šport v zvezi s položajem visokošolskih učiteljev in raziskovalcev-znanstvenikov**

Vlada Republike Slovenije je sprejela Odgovor na sklep Komisije Državnega sveta za kulturo, znanost, šolstvo in šport v zvezi s položajem visokošolskih učiteljev in raziskovalcev-znanstvenikov in ga posreduje Državnemu svetu Republike Slovenije.

Predsednik Komisije Državnega sveta za kulturo, znanost, šolstvo in šport je Vladi Republike Slovenije (Vlada RS) posredoval sklep Komisije Državnega sveta za kulturo, znanost, šolstvo in šport (Komisija DS) iz katerega izhaja poziv vladi, da visokošolske učitelje in raziskovalce-znanstvenike obravnava enako kot primerljive poklice v zdravstvu.

Vlada RS je prejet sklep Komisije DS proučila in v tej zvezi odgovarja, da je Ustavno sodišče Republike Slovenije s sklepom 10. 2. 2022, ki je bil objavljen v Uradnem listu, do končne odločitve zadržalo izvrševanje 48. člena Zakona o dodatnih ukrepih za preprečevanje širjenja, omilitev, obvladovanje, okrevanje in odpravo posledic COVID-19. Glede na navedeno ni prišlo do podpisa dogovora med Vlado RS in Sindikatom zdravnikov in zobozdravnikov Slovenije (FIDES).

Vir: Ministrstvo za javno upravo

**Odgovor na sklep Komisije Državnega sveta za kulturo, znanost, šolstvo in šport o možnostih rahljanja epidemioloških omejitvenih ukrepov na področju kulturnih dejavnosti**

Vlada je na današnji seji sprejela Odgovor na Sklep Komisije Državnega sveta za kulturo, znanost, šolstvo in šport o možnostih rahljanja epidemioloških omejitvenih ukrepov na področju kulturnih dejavnosti in ga pošlje Državnemu svetu Republike Slovenije.

Vlada je na 332. dopisni seji dne 19. februarja 2022 sprejela novi Odlok o začasnih ukrepih za preprečevanje in obvladovanje okužb z nalezljivo boleznijo COVID-19 (v nadaljnjem besedilu: Odlok), ki je začel veljati 21. februarja 2022.

Glede na spremenjeno epidemiološko situacijo, zlasti zadovoljive oziroma visoke ravni imunosti prebivalstva (cepljeni proti COVID-19 in preboleli COVID-19), poznanih dovolj podatkov o patogenezi povzročitelja, primer je različica B.1.1.529 (omikron), pomembne spremembe v razmerju števila potrjenih primerov in hudih potekov nalezljive bolezni COVID-19 v primerjavi s predhodnim stanjem, zasedenost navadnih bolnišničnih postelj in intenzivnih postelj po doseženem vrhu okužb, so bili ukrepi za preprečevanje in obvladovanje okužb z nalezljivo boleznijo COVID-19 z Odlokom spremenjeni in nekateri tudi ukinjeni glede na prej veljaven Odlok o začasnih ukrepih za preprečevanje in obvladovanje okužb z nalezljivo boleznijo COVID-19.

Tudi na področju kulturnih dejavnosti so se ukrepi in omejitve z Odlokom razrahljali. Tako na primer od 21. februarja 2022 pogoj PCT ni več zahtevan za obiskovalce javnih kulturnih prireditev in uporabnike drugih kulturnih storitev ter za osebe, ki opravljajo delo na področju kulturnih dejavnosti, ni več predpisanih omejitev glede števila obiskovalcev na javnih kulturnih prireditvah ter zasedenosti dvorane, dovoljene so tudi javne kulturne prireditve brez sedišč, strežba ter uživanje hrane in pijače obiskovalcem na kulturnih prireditvah sta znova dovoljena.

Vlada pojasnjuje, da so se z Odlokom ukrepi in omejitve na področju kulturnih dejavnosti zelo sprostili. Veljajo samo še splošni preventivni higienski ukrepi, ki veljajo za vsa področja in dejavnosti.

Vir: Ministrstvo za kulturo

**Prostovoljno vmesno poročilo vlade o izvajanju priporočil, ki jih je sprejela v tretjem krogu univerzalnega periodičnega pregleda**

Vlada Republike Slovenije je sprejela Prostovoljno vmesno poročilo vlade Republike Slovenije o izvajanju priporočil, ki jih je sprejela v tretjem krogu univerzalnega periodičnega pregleda in zadolžila ministrstvo za zunanje zadeve, da o izvajanju priporočil obvesti pristojne institucije.

Univerzalni periodični pregled je mehanizem medsebojnega pregleda v okviru Sveta OZN za človekove pravice. V njegovem okviru je v 4,5-letnih ciklih pregledano stanje človekovih pravic v vseh državah članicah OZN. Stanje človekovih pravic v Sloveniji je bilo do sedaj pregledano trikrat, nazadnje novembra 2019. Državam v pregledu druge države lahko podajo priporočila. Država lahko posamezno priporočilo sprejme ali pa ga vzame na znanje. Stališča do posameznih priporočil, ki jih je Slovenija takrat prejela, je potrdila vlada. Vlada se je z navedenim sklepom zavezala tudi, da bo pripravila prostovoljno vmesno poročilo o izvajanju sprejetih priporočil.

Ministrstvo za zunanje zadeve je jeseni 2021 pristopilo k oblikovanju vmesnega poročila o izvajanju sprejetih priporočil. V pripravo vmesnega poročila so bila vključena vsa ministrstva ter Urad vlade Republike Slovenije za narodnosti. Poročilo je pripravljeno v obliki pregleda sprememb zakonodaje ter aktivnosti ministrstev in vladnih služb, ki prispevajo k uresničevanju sprejetih priporočil. Poročilo je na 15. dopisni seji, ki je potekala med 17. januarjem 2022 in 21. januarjem 2022, potrdila Medresorska komisija za človekove pravice.

Vir: Ministrstvo za zunanje zadeve

**Uvrstitev novega projekta Ohranjanje biotske raznovrstnosti v veljavni načrt razvojnih programov za obdobje 2022–2025**

Vlada je sprejela sklep, da se v veljavni Načrt razvojnih programov (NRP) 2022-2025 uvrsti projekt 2330-22-0009 Ohranjanje biotske raznovrstnosti, ki sodi v skupino projektov 2330-13-S001 Prilagajanje podnebnim spremembam v kmetijstvu. Ocenjena vrednost projekta NRP znaša 1,7 milijona evrov, od tega v letu 2022 850.000,00 evrov ter 850.000,00 evrov v letu 2023. Finančna sredstva se zagotavljajo s proračunskega sklada Sklad za podnebne spremembe.

Sredstva na projektu NRP "Izvedba ukrepov za ohranjanje biotske raznovrstnosti" so namenjena izvedbi ukrepov za blaženje podnebnih sprememb in prilagajanje nanje v kmetijstvu s pomočjo ukrepov za ohranjanje biotske raznovrstnosti.

S pomočjo izvedenih aktivnosti bomo v prihodnje skozi skupno kmetijsko politiko še bolj učinkovito ohranjali in varovali mokrišča in šotišča, krajinske značilnosti in biotsko pestre travnike, kmetijski sektor se bo tako lažje prilagodil na podnebne spremembe in povečal svoj prispevek k blaženju.

S pomočjo ukrepov za ohranjanje biotske raznovrstnosti bodo pridobljeni potrebni podatkovni sloji, evidence in strokovne podlage, ki so nujno potrebne za učinkovitejše izvajanje ukrepov skupne kmetijske politike. Od tega bo imelo korist približno 57.000 kmetijskih gospodarstev, ki so upravičena do sredstev skupne kmetijske politike.

Vir: Ministrstvo za kmetijstvo, gozdarstvo in prehrano

**Vlada sprejela predlog Zakona o elektronskih komunikacijah**

Vlada Republike Slovenije je določila besedilo predloga Zakona o elektronskih komunikacijah in ga pošlje v obravnavo in sprejetje Državnemu zboru Republike Slovenije po nujnem zakonodajnem postopku.

Predlagane rešitve zakona stremijo k učinkovitejši uporabi radiofrekvenčnega spektra, spodbujanju investicij v visokozmogljiva in visokokakovostna omrežja, zagotavljanju varnosti omrežij in storitev vključno zaradi povečanih tveganj, ki jih prinaša tehnologija 5G pri zagotavljanju teh omrežij in storitev subjektom, ki z vidika države in družbe zagotavljajo t.i. kritične storitve, zaščiti potrošnikov in izboljšanemu dostopu do storitev ter varovanju življenj prek dostopa do številk za komunikacije v sili. V okviru univerzalne storitve se zagotavlja prenosno hitrost, ki omogoča uporabo širokega nabora storitev, kot so npr. e-Uprava, spletno bančništvo in videoklici.

Čimprejšnja obravnava predloga zakona je pomembna tudi z vidika interesov varnosti države in zaradi preprečitve težko popravljivih posledic, ki bi zaradi nesprejema zakona po nujnem postopku nastale za delovanje države z vidika zagotavljanja informacijske varnosti. Poglavje o varnosti omrežij in storitev krepi zahteve in pogoje za operaterje v luči novih varnostnih tveganj, ki jih prinaša tehnologija 5G, in sicer zlasti za operaterje mobilnih komunikacijskih omrežij, ki zagotavljajo ta omrežja določenim subjektom, ki z vidika države in družbe zagotavljajo t. i. kritične storitve. Operaterji morajo sprejeti ustrezne in sorazmerne tehnične ter organizacijske ukrepe za ustrezno obvladovanje tveganja za varnost omrežij in storitev, vključno s pripadajočimi informacijskimi sistemi. Med ukrepe sodi tudi sprejem, izvajanje in spremljanje sistema upravljanja varnosti, kar zajema sistem upravljanja neprekinjenega poslovanja in sistem upravljanja varovanja informacij. V luči novih, zaostrenih razmer na področju kibernetske varnosti je sprejem predloga zakona še kako pomemben.

Vir: Služba vlade za digitalno preobrazbo

**Vlada Izdala Odlok o spremembah Odloka o začasnih ukrepih za preprečevanje in obvladovanje okužb z nalezljivo boleznijo COVID-19**

Odlok določa, da se na seznam priznanih cepiv proti COVID-19 vključi cepivo z imenom Nuvaxovid proizvajalca Novavax, saj je omenjeno cepivo od sredine decembra 2021 na seznamu cepiv Svetovne zdravstvene organizacije, za katere se priporoča uporaba. Jasneje je določena tudi izjema od uporabe zaščitnih mask za strokovne delavce in druge zaposlene, ki z njimi sodelujejo, pri izvajanju predšolske vzgoje in varstva predšolskih otrok.

Vir: Ministrstvo za zdravje

**Ukrepi za izvajanje Zakona o začasni zaščiti razseljenih oseb**

Vlada Republike Slovenije je na redni seji sprejela sklep o ukrepih za izvajanje Zakona o začasni zaščiti razseljenih oseb, ki predvideva množičen prihod oseb iz Ukrajine kot posledico vojnega konflikta v tej državi. Vzpostavi se ustrezna informacijska podpora, zagotovijo se zadostni kadrovski in finančni viri za Urad Vlade Republike Slovenije za oskrbo in integracijo migrantov in možnost koriščenja državnih rezerv materialnih sredstev, ter možnost uporabe razpoložljivih nezasedenih kapacitet v državni lasti za namen nastanitve oseb iz Ukrajine. S tem gradivom se ustanavlja tudi nov nastanitveni center.

Vir: Urad vlade za oskrbo in integracijo migrantov

**Seznanitev vlade s primerjalno analizo preprečevanja in boja proti korupciji v državah članicah Evropske unije in GRECO**

Vlada se je na današnji seji seznanila s Primerjalno analizo preprečevanja in boja proti korupciji v državah članicah Evropske unije in GRECO.

Vlada je Ministrstvu za pravosodje, Ministrstvu za javno upravo in Ministrstvu za notranje zadeve naložila, da pripravijo mednarodno primerjalno analizo preprečevanja in boja proti korupciji v državah članicah Evropske unije in GRECO, predvsem z vidika načina delovanja in organiziranosti institucij za preprečevanje in boj proti korupciji, njihovih pooblastil in pristojnosti.

Analiza je razdeljena na dva povezana vsebinska sklopa. Prvo poglavje prikazuje temeljno tipologijo protikorupcijskih institucij ter njihovo pojavnost v obravnavanih državah, drugo poglavje pa se osredotoča na slovensko protikorupcijsko ureditev ter izpostavlja nekatere podobnosti in odstopanja v primerjavi z ureditvami drugih držav.

Vir: Ministrstvo za pravosodje

**Odločanje Vlade Republike Slovenije kot skupščine**

**Vlada dala soglasje k aneksom k Pogodbi o najemu elektrodistribucijske infrastrukture in izvajanju storitev za distribucijskega operaterja**

Na podlagi osme alineje 22. člena Akta o ustanovitvi družbe z omejeno odgovornostjo SODO sistemski operater distribucijskega omrežja z električno energijo, d. o. o., ki določa, da direktor lahko samostojno sklepa pravne posle v mejah svojih pooblastil in podpisuje listine, pogodbe in druge dokumente v vrednosti do 2 mio EUR (brez DDV), razen pogodb o najemu elektrodistribucijske infrastrukture in izvajanju storitev za sistemskega operaterja, za katere potrebuje soglasje skupščine, vlada kot ustanoviteljica in edina družbenica SODO sistemski operater distribucijskega omrežja z električno energijo, d. o. o. kot skupščina poda soglasje k sklenitvi navedenih Aneksov št. 3 k Pogodbi o najemu elektrodistribucijske infrastrukture in izvajanju storitev za distribucijskega operaterja.

Aneks skladno z odločbo Agencije za energijo z dne 15.12.2022, določa regulativno obdobje, ki je od 1. januarja 2022 do 31. decembra 2022, višino najemnine za najeti distribucijski sistem in višino plačila za izvajanje nalog za najemodajalce in vzdrževalce ter tarifno postavko za obračun omrežnine za to regulativno obdobje.

Vir: Ministrstvo za infrastrukturo

**Predlogi Komisije Vlade Republike Slovenije za administrativne zadeve in imenovanja**

**Imenovanje vršilke dolžnosti generalne direktorice Direktorata za kulturno dediščino**

Vlada Republike Slovenije je izdala odločbo o imenovanju dr. Jelke Pirkovič za vršilko dolžnosti generalne direktorice Direktorata za kulturno dediščino v Ministrstvu za kulturo, in sicer od 23. marca 2022 do imenovanja generalnega direktorja po opravljenem natečajnem postopku, vendar največ za dobo šestih mesecev, to je najdlje do 22. septembra 2022.

Vir: Ministrstvo za kulturo

**Vlada soglaša k imenovanju Boruta Severja za direktorja FIHA**

Vlada Republike Slovenije je dala soglasje k imenovanju Boruta Severja, za direktorja Fundacije za financiranje invalidskih in humanitarnih organizacij v Republiki Sloveniji za dobo petih let.

Svet Fundacije za financiranje invalidskih in humanitarnih organizacij v Republiki Sloveniji (FIHO) je na korespondenčni seji dne 9. 12. 2021 sprejel besedilo javnega razpisa za direktorja/direktorico FIHA, ki je bil objavljen v Uradnem listu RS, št. 194/21. Na razpis se je v predpisanem roku prijavilo 5 kandidatov/kandidatk. Tričlanska delovna komisija, ki jo je imenoval Svet FIHO je ugotovila, da vsi prijavljeni kandidati izpolnjujejo formalne pogoje javnega razpisa. Vsi prijavljeni kandidati so bili povabljeni na 24. sejo Sveta FIHO, z namenom predstavitve njihovega dosedanjega dela in njihove vizije razvoja FIHO. Na podlagani navedenega, je na 24. seji dne 25. 1. 2022 Svet FIHO sprejel sklep, da za direktorja FIHO za 5 letno mandatno obdobje imenuje Boruta Severja.

Na podlagi navedenega, je FIHO zaprosil Vlado Republike Slovenije za izdajo soglasja k imenovanju direktorja.

Vir: Ministrstvo za delo, družino, socialne zadeve in enake možnosti

**Vlada sprejela sklep o imenovanju predstavnika ustanovitelja v Svet javnega zdravstvenega zavoda Univerzitetni klinični center Maribor**

Vlada Republike Slovenije je sprejela sklep o razrešitvi in imenovanju predstavnika ustanovitelja v Svet javnega zdravstvenega zavoda Univerzitetni klinični center Maribor, pri čemer je bil kot predstavnik ustanovitelja razrešen dosedanji član dr. Boris Miha Kaučič. Za preostanek mandata, do 4. oktobra 2025 je bila imenovana dr. Mateja Rose.

Vir: Ministrstvo za zdravje

**Vlada imenovala člane upravnega odbora Inštituta za socialno varstvo**

Sklep Vlade Republike Slovenije o ustanovitvi Inštituta Republike Slovenije za socialno in Statut Inštituta Republike Slovenije za socialno varstvo določata, da štiri člane Upravnega odbora inštituta od skupno sedmih, za dobo štirih let, predlaga Vlada Republike Slovenije. Ker je sedanjim predstavnikom ustanovitelja v Upravnem odboru Inštituta republike Slovenije za socialno varstvo 15. marca 2022 potekel mandat, je treba imenovati nove predstavnike ustanovitelja v navedeni organ.

V Upravni odbor Inštituta Republike Slovenije za socialno varstvo se za mandatno dobo štirih let, od ustanovitvene seje zavoda, imenujejo predstavniki:

- Saša Mlakar,

- mag. Damijan Dolinar,

- mag. Vladimir Pegan,

- Mišela Mavrič,

Vir: Ministrstvo za delo, družino, socialne zadeve in enake možnosti

**Imenovanje članov Sveta za socialno ekonomijo**

Vlada Republike Slovenije je s sklepom imenovala nove člane Sveta za socialno ekonomijo, zaradi več kadrovskih menjav pri obstoječih članih oziroma njihovih namestnikov.

V Svetu za socialno ekonomijo se z mesta:

* člana razreši Franca Vesela, in namesto njega kot predstavnika Kabineta predsednika Vlade Republike Slovenije imenuje Gregorja Štrublja,
* namestnice razreši Andrejo Slomšek, in namesto nje kot namestnico predstavnika Kabineta predsednika Vlade Republike Slovenije imenuje Barbko Meško,
* člana razreši Tilna Božiča, in namesto njega kot predstavnika Ministrstva za delo, družino, socialne zadeve in enake možnosti imenuje Gregorja Greifa,
* namestnika razreši Mitjo Bobnarja, in namesto njega kot namestnika predstavnika Ministrstva za delo, družino, socialne zadeve in enake možnosti imenuje mag. Andrejko Znoj,
* člana razreši Damjana Stanonika, in namesto njega kot predstavnika Ministrstva za kmetijstvo, gozdarstvo in prehrano imenuje Antona Hareja,
* namestnice razreši dr. Darjo Majkovič, in namesto nje kot namestnika predstavnika Ministrstva za kmetijstvo, gozdarstvo in prehrano imenuje Branka Ravnika,
* članice razreši mag. Vlasto Mežek in namesto nje kot predstavnico Ministrstva za zdravje imenuje Heleno Ulčar Šumčić,
* namestnice razreši mag. Romano Rejo, in namesto nje kot namestnico predstavnice Ministrstva za zdravje imenuje mag. Mojco Vnučec Špacapan,
* člana razreši Aleša Prijona, in namesto njega kot predstavnika Ministrstva za okolje in prostor imenuje Bojana Purga,
* namestnice razreši Barbaro Radovan, in namesto nje kot namestnika predstavnika Ministrstva za okolje in prostor imenuje Georgija Bangieva,
* članice razreši Mojco Ramšak Pešec, in namesto nje kot predstavnika Ministrstva za javno upravo imenuje Boštjana Jambroviča,
* namestnice razreši Eriko Lenčič Stojanovič in namesto nje kot namestnika predstavnika Ministrstva za javno upravo imenuje Tomislava Jurmana,
* članice razreši mag. Sašo Jazbec, in namesto nje kot predstavnico Ministrstva za finance imenuje mag. Ireno Drmaž,
* namestnice razreši mag. Ireno Drmaž in namesto nje kot namestnico predstavnice Ministrstva za finance imenuje Simono Poljanšek, mag.,
* članice razreši mag. Petro Culleto, in namesto nje kot predstavnico Ministrstva za kulturo imenuje Minko Jerebič,
* namestnice razreši mag. Marjeto Pečarič, in namesto nje kot namestnico predstavnice Ministrstva za kulturo imenuje Petro Rihtaršič,
* člana razreši mag. Dobrana Božiča, in namesto njega kot predstavnika Ministrstva za zunanje zadeve imenuje dr. Stanislava Raščana,
* namestnika razreši mag. Iztoka Grmeka, in namesto nje kot namestnika predstavnika Ministrstva za zunanje zadeve imenuje dr. Slobodana Šešumija,
* članice razreši dr. Nevenko Ribič, in namesto nje kot predstavnika Službe Vlade RS za razvoj in evropsko kohezijsko politiko imenuje Marka Pukšiča,
* namestnice razreši Sanjo Ajanović Hovnik, in namesto nje kot namestnico predstavnika Službe Vlade RS za razvoj in evropsko kohezijsko politiko imenuje Špelo Rotar,
* člana razreši Petra Vriska, in namesto njega kot predstavnika zadrug imenuje Boruta Florjančiča,
* namestnika razreši Bogdana Štepca, in namesto njega kot namestnico predstavnika zadrug imenuje Manco Petelin,
* članice razreši dr. Karolino Babič, in namesto nje kot predstavnico zadrug imenuje Petro Peternel,
* namestnice razreši Petro Peternel, in namesto nje kot namestnico predstavnice zadrug imenuje Stašo Dabič Perica,
* namestnice razreši Lilijano Brajlih, in namesto nje kot namestnico predstavnice socialnih podjetij imenuje Mirjano Ivanuša - Bezjak,
* namestnice razreši Tatjano Brumnič Smrekar, in namesto nje kot namestnika predstavnice invalidskih podjetij imenuje Tomaža Čučnika.

Vir: Ministrstvo za gospodarski razvoj in tehnologijo

**Ostali predlogi administrativnih zadev in imenovanj**

**Razrešitev državne sekretarke na Ministrstvu za finance**

Vlada je danes izdala odločbo, s katero bo dr. Katjo Lautar z dnem 20. marca 2022 razrešila s funkcije državne sekretarke na Ministrstvu za finance.

Dr. Katja Lautar je 8. marca 2022 podala predlog za razrešitev s funkcije državne sekretarke z dnem 20. marca 2022, in sicer zaradi zaključka predsedovanja Slovenije Svetu Evropske unije, tekom katerega je imela posebne zadolžitve znotraj Ministrstva za finance.

Minister za finance je zato vladi predlagal njeno razrešitev z dnem 20. marca 2022.

Vir: Ministrstvo za finance

**Vlada imenovala generalno direktorico Direktorata za ekonomsko in fiskalno politiko**

Vlada je za generalno direktorico Direktorata za ekonomsko in fiskalno politiko v Ministrstvu za finance imenovala dr. Katjo Lautar.

Ministrstvo za finance je 30. novembra 2021 objavilo posebni javni natečaj za položaj generalnega direktorja Direktorata za ekonomsko in fiskalno politiko v Ministrstvu za finance. Posebna natečajna komisija je ministra za finance obvestila, da je za položaj generalnega direktorja Direktorata za ekonomsko in fiskalno politiko primerna ena kandidatka, ki je tudi edina prijavljena kandidatka na omenjeni javni natečaj. Glede na navedeno je minister za finance vladi predlagal, da se dr. Katjo Lautar imenuje za generalno direktorico Direktorata za ekonomsko in fiskalno politiko v Ministrstvu za finance, za dobo petih let, in sicer od 21. marca 2022 do najdlje 20. marca2027, z možnostjo ponovnega imenovanja.

Dr. Katja Lautar je svojo poklicno pot začela kot vodja projektov na področju regionalnega razvoja Jugovzhodne Slovenije, nato pa se je leta 2005 zaposlila v Kabinetu predsednika Vlade Republike Slovenije kot svetovalka za politiko na področju gospodarske rasti in sekretarka strateškega sveta za gospodarski razvoj in strukturne reforme. Sodelovala je v operativnih programih za Evropski sklad za regionalni razvoj, Evropski socialni sklad in Kohezijski sklad. Od leta 2007 do 2008 in v času prvega predsedovanja Slovenije Svetu EU je opravljala delo državne sekretarke v Službi vlade za razvoj. Nato je bila imenovana za vodjo Sektorja za razvojno politiko in strukturne reforme Službe vlade za razvoj in evropske zadeve (2009–2011), kjer je bila kot vodja medresorske skupine odgovorna za (post)lizbonsko strategijo v okviru slovenske razvojne strategije. Poleg tega je bila namestnica direktorja na Ministrstvu za finance, kjer je bila odgovorna za pripravo proračuna in usklajevanje strukturnih reform ekonomske politike (2011), vodja vladne delovne skupine za načrtovanje razvoja in usklajevanje uspešnosti proračuna ter nacionalna koordinatorka za izvajanje evropskega semestra in strategije Evropa 2020.

Leta 2014 je postala vodja Sektorja za javnofinančne analize in koordinacijo ekonomske politike na Ministrstvu za finance, kjer je bila odgovorna za upravljanje gospodarstva in fiskalno politiko, pozneje pa je postala vodja in generalna direktorica Direktorata za ekonomsko in fiskalno politiko na Ministrstvu za finance. Od leta 2019 je članica Ekonomsko-finančnega odbora EU in delovne skupine Evroskupine.

Od 1. maja 2021 do 20. marca 2022 je bila državna sekretarka na Ministrstvu za finance.

Katja Lautar je končala dodiplomski študij računovodstva in revizije ter magistrski študij podjetništva na Ekonomski fakulteti v Ljubljani ter pridobila doktorat znanosti s področja učinkovitosti politike in ekonometričnega vrednotenja na Fakulteti za management v Kopru.

Vir: Ministrstvo za finance

**Digitalna preobrazba Slovenije - drugi paket ukrepov Strateškega sveta za digitalizacijo**

Vlada Republike Slovenije je potrdila drugi paket ukrepov Strateškega sveta za digitalizacijo, ki vsebuje 25 ukrepov s področij javne uprave in digitalne družbe, gospodarstva in podjetniškega okolja, novih tehnologij, zdravstva, izobraževanja, digitalne diplomacije in zelenih tehnologij.

V prvem paketu je bila posebna pozornost namenjena digitalni vključenosti, ustvarjanju prijaznejšega okolja za IT podjetja in strokovnjake ter krepitvi kibernetske varnosti, ki je danes zaradi vojne v Ukrajini še posebej v ospredju. Vlada je uresničila tudi druge ukrepe in sicer: informativni izračun družinskih prejemkov, virtualno okence upravnih enot, obvezen e-podpis v državni upravi in spodbujanje solastništva zaposlenih v tehnoloških in drugih podjetjih. Prav tako so bili realizirani tudi ukrepi na področju privabljanja slovenskih in tujih strokovnjakov v Slovenijo, povečanja vpisa na IKT študije, aktivno pa smo sooblikovali tudi evropske digitalne politike. Na področju zdravstva je bilo izvedeno prvo skupno e-javno naročilo, mobilna aplikacija eZdravje in javni razpis za e-oskrbo starostnikov. Prav tako smo sklenili pomembna strateška partnerstva z digitalnimi šampioni, kot sta družbi Google in NVIDIA.

V drugem paketu namenjamo posebno pozornost ukrepom z različnih področij, in sicer:

* s področja javne uprave in digitalne družbe: širokopasovni internet visokih hitrosti za vse, spletna objava sodb in spletni prenos sodnih obravnav, E-volitve, vpogled državljanov v odprte upravne zadeve, izboljšanje uporabniške izkušnje pri e-storitvah javne uprave, digitalizacija postopka pridobivanja vozniškega izpita;
* s področja gospodarstva in podjetniškega okolja: uvedba obveznega e-vročanja poslovnim subjektom, nacionalni center za kibernetsko varnost, platforma za plačilo avtorskih pravic, obvezna možnost brezgotovinskih plačil;
* s področja novih tehnologij: spodbujanje ponovne uporabe odprtih podatkov javnega sektorja, self-Sovereign Identity (SSI) na tehnologiji blockchain, izboljšanje dostopnosti spletišč in mobilnih aplikacij za ranljive skupine;
* s področja izobraževanja: integrirano digitalno učno okolje s sodobno podanimi učnimi vsebinami, izobraževalno-demonstracijski centri in laboratoriji za razvoj tehničnih, IKT ter digitalnih kompetenc, mednarodno primerljivo vrednotenje znanstvenih dosežkov na IKT področju;
* s področja zdravstva: E-zdravstveni karton pacienta, Digitalizacija predpisovanja zdravil, Spremljanje zdravstvene oskrbe na podlagi učinkov (VBHC – Value Based Health Care), Platforma za upravljanje ključnega zdravstvenega kadra, Uvedba govornih tehnologij za prostoročno delo zdravstvenih delavcev;
* s področja digitalne diplomacije: umestitev kibernetske varnosti med prednostne naloge slovenske zunanje politike, Povezovanje z vodilnimi univerzami pri skupnih raziskovalnih projektih;
* s področja zelenih tehnologij: trajnostno poročanje in ocenjevanje podjetij, platforma za upravljanje industrijskih ostankov in odpadkov.

Vir: Služba vlade za digitalno preobrazbo